b"\n_START_ARTICLE_\nJan Mayen\n_START_SECTION_\nZgodovina\n_START_PARAGRAPH_\nZgodnja zgodovina otoka je nejasna. Otok, ki bi bil lahko Jan Mayen, je v 6. stoletju opisal irski menih Brendan, ki je plul po Severnem morju. Zaradi vulkanizma na otoku se mu je zdelo, da je odkril vrata pekla. Tudi vikin\xc5\xa1ki pomor\xc5\xa1\xc4\x8daki naj bi poznali otok._NEWLINE_Otok je leta 1607 odkril Henry Hudson in ga imenoval Hudson's Tutches (ali Touches). Zatem so ga opazili tudi drugi morjeplovci, ki so potrdili njegovo odkritje in ga preimenovali. Leta 1611 (ali 1612) so tako storili kitolovci iz Hulla in otok imenovali Trinity Island (Otok svete Trojice); leta 1612 ga je francoski kitolovec Jean Vrolicq imenoval \xc3\x8ele de Richelieu (Richeliujev otok). Zdaj\xc5\xa1nje ime je otok dobil leta 1614, ko ga je obiskal Nizozemec Jan Jacobs May van Schellinkhout. Njegov prvi \xc4\x8dastnik je kartiral dele obale in otok poimenoval Jan Mayen._NEWLINE_Med prvim mednarodnim polarnim letom (1882-1883) je Avstro-Ogrska odprava izbrala otok za svojo bazo. Na njem so ostali eno leto, ga dodobra raziskali in kartirali. Njihov zemljevid je bil v uporabi vse do leta 1950._NEWLINE_Med drugo svetovno vojno otok ni bil okupiran. Leta 1941 so uslu\xc5\xbebenci po\xc5\xbegali meteorolo\xc5\xa1ko postajo in otok zapustili, vendar so se kasneje istega leta vrnili v spremstvu nekaj norve\xc5\xa1kih vojakov. Med vojno je postaja obratovala kljub nenehnim nem\xc5\xa1kim napadom. Leta 1943 so Zdru\xc5\xbeene dr\xc5\xbeave Amerike na severu otoka vzpostavile radijsko postajo, imenovano Atlantic City (Atlantsko mesto), ki je slu\xc5\xbeila odkrivanju nem\xc5\xa1kih meteorolo\xc5\xa1kih in radijskih postaj na Grenlandiji."